**PROSA**

**TITEL: “Wanneer laas het jy …”**

* Taalgebruik, sinskonstruksie, korrekte spelling, leestekens, paragrawe en ŉ goeie storielyn dra by tot ŉ taalkunswerk.
* Emosies, spitsvondigheid/humor, ŉ verrassing, eie ondervinding en fyn waarneming kan bydra tot ’n goeie skryfstuk.
* 350-400 woorde, getik of geskryf. Die hoeveelheid moet met die hand getel word.
* Die getal woorde wat gebruik is, moet onderaan die storie aangedui word. Lees-tekens tel nie as woorde nie.

**Algemene wenke:**

* Daar is geen wet wat bepaal dat jou skryfstuk met “Wanneer laas het jy …” moet begin nie. Probeer om oorspronklik te wees met daardie eerste sin en die leser in te trek. Jy kan selfs meer as een ding wat jy lanklaas gedoen het, saamvoeg in ’n eenheid – solank daar ’n logiese verband is tussen die ervarings – iets vandag, wat jou dalk iets laat onthou uit die verlede.
* Oorspronklikheid gaan baie belangrik wees. Gedurende grendeltydperk het baie van ons dinge in gemeen wat ons lanklaas kon doen – neem dit in ag. Jy mag skryf oor wanneer laas jy jou kind ‘n drukkie kon gee of koffie kon drink saam met jou vriendin in ’n ander provinsie, maar jy moet dit op ’n oorspronklike wyse doen. Die grendeltydperk kan, mag en behoort ‘n invloed op jou skryfstuk te hê – goeie skrywers ignoreer nie omstandighede nie.
* Wees egter versigtig om nie in ’n gekerm of in selfbejammering te verval nie. As jy lanklaas ’n roos gekry het – gee iemand regtig om? Die geheim van onderwerpe soos hierdie is om gemeenskaplik en selfs universeel te probeer skryf. Die leser moet kan identifiseer met jou stuk. (Dis aanvaarbaar as jy lanklaas met ‘n valskerm uit ‘n vliegtuig gespring het, al kan die leser dit nie self doen nie; die leser kan wel sy verbeelding gebruik! Dis nie aanvaarbaar om te kerm oor niemand jou bel nie – jy kan self die foon optel).
* Wees versigtig om nie te verval in ’n stuk persoonlike geskiedenis wat die leser gaan verveel nie. Jy kan natuurlik skryf oor goed wat met jou gebeur het toe jy ... laas gedoen het, maar onthou dat die leser moet wil aanhou lees.
* Daar is ‘n paar gevaarpunte: Probeer om nie te romanties of sentimenteel te raak nie. Al het jy dalk lanklaas in die reën gedans – niemand anders doen dit nie. Moet ook nie te prakties raak nie: Wanneer laas jy jou naels laat doen het, is nie juis opwindend nie. (Ek weet hierdie twee voorbeelde is ekstreem, maar pasop vir die slaggate).